Fram komst í góða stöðu í úrslitaeinvíginu um Íslandsmeistaratitilinn í handbolta kvenna með sigri á Val í gærkvöld. Fram hefur unnið tvo leiki í einvíginu en Valskonur einn.
Framarar leiddu með þremur mörkum í hálfleik, 12-9 og voru með forystu þar til Valskonur náðu að minnka muninn niður í eitt mark, 23-22, þegar tvær mínútur voru til leiksloka. Niðurstaðan varð þó að endingu 25-22 sigur Fram sem er þá komið 2-1 yfir í einvíginu og getur því tryggt sér Íslandsmeistaratitilinn á sunnudaginn þegar liðin mætast í fjórða sinn.
Sögðu Stefán Arnarsson þjálfari Fram og Hildigunnur Einarsdóttir, leikmaður Vals.
32-liða úrslitin í Mjólkurbikar karla í knattspyrnu kláruðust í gær með stórleik Breiðabliks og Vals. 2-2 var staðan í hálfleik en það var hins vegar bara eitt lið á vellinum í seinni hálfleik, Blikar bættu þar við fjórum mörkum, unnu öruggan 6-2 sigur og spörkuðu Valsmönnum úr bikarnum. Ísak Snær Þorvaldsson hélt áfram að spila vel og skoraði tvö mörk fyrir Blika eftir að hann kom inná í seinni hálfleik.
Á sama tíma unnu Víkingar Hauka afar sannfærandi, 7-0, og 16 lið hafa þar með tryggt sæti sitt í 16-liða úrslitunum sem fara fram í lok júní en dregið verður á mánudag. Í kvöld verður svo flautað til leiks í 16-liða úrslitum kvenna þegar Þróttur og Víkingur mætast. Áfram verður svo spilað á morgun og sunnudag. RÚV sýnir beint frá viðureign Selfoss og Aftureldingar klukkan 16:30 á morgun og á sunnudag klukkan 15 er komið að leik Keflavíkur og ÍBV.